የሊቢያ ፓርላማ አባላት የተ.መ.ድ. ያስተባበረውን የሰላም ስምምነት ውድቅ አደረጉት
የተባበሩት መንግሥታት ድርጅት ያስተባበረውን የሊቢያ የአንድነት መንግሥት እና በተቀናቃኝ ወገኖች ባለስልጣናት መካከል የተደረሰውን ስምምነት ዓለም አቀፍ ዕውቅና ያለው የሀገሪቱ ፓርላማ አባላት ውድቅ አደረጉት ተባለ።የሊቢያ የተወካዮች ምክር ቤት አባል ኢሳ አል አረቢ ዛሬ ሰኞ በተካሄደው ስብሰባ ላይ ከተገኙ እንድ መቶ አርባ አባላት መካከል ዘጠናዎቹ የአንድነት መንግሥት ካቢኔውን ውድቅ አድርገዋል ማለታቸውን አሶሲየትድ ፕሬስ ዘግቡዋል። በሌላ የድምጽ አሰጣጥ ደግሞ ሰማኒያ አራት የምክር ቤት አባላት የፖለቲካ ስምምነቱን ውድቅ አድርገውታል።ባለፈው ወር በተባበሩት መንግሥታት ሸምጋይነት የተደረሰው ስምምነት ዓለም አቀፍ ዕውቅና ካለው የቶብሩኩ መንግሥት እና በእስላማውያን ከሚደገፈው የትሪፖሊው መንግሥት አባላት የሚያሳትፍ የአንድነት መንግሥት እንዲቋቋም ይጠይቃል።